गेल के आगे मुंबई भी फेल, बेंगलुरू फाइनल में  
क्रिस गेल ने अपने तूफानी तेवरों से मुंबई इंडियन्स को भी पस्त करके रॉयल चैलेंजर्स बेंगलुरू को इंडियन प्रीमियर लीग के फाइनल में पहुंचा दिया।
क्रिस गेल ने अपने तूफानी तेवरों से मुंबई इंडियन्स को भी पस्त करके रॉयल चैलेंजर्स बेंगलुरू को इंडियन प्रीमियर लीग के फाइनल में पहुंचा दिया। बेंगलुरू की टीम ने इस एकतरफा क्वालीफाइंग फाइनल में 43 रन से धमाकेदार जीत दर्ज की।  बेंगलुरू को शनिवार को फाइनल में उसी चेन्नई सुपरकिंग्स से भिड़ना है जिससे वह पहले क्वालीफाइंग फाइनल में हार गया था। आईपीएल में यह दूसरा अवसर है जबकि रॉयल चैलेंजर्स की टीम फाइनल में पहुंची है। इससे पहले 2009 में वह डेक्कन चार्जर्स से खिताबी मुकाबले में हार गई थी।  रॉयल चैलेंजर्स की इस रॉयल जीत के हीरो फिर से गेल रहे। इस कैरेबियाई बल्लेबाज ने केवल 47 गेंद पर नौ चौकों और पांच छक्कों की मदद से 89 रन बनाए तथा मयंक अग्रवाल (31 गेंद पर 41 रन) के साथ पहले विकेट के लिए 64 गेंद पर 113 रन की साझेदारी की। इससे बेंगलुरू पहले बल्लेबाजी का न्यौता मिलने के बाद चार विकेट पर 185 रन बनाने में सफल रहा।  पिछले साल की उपविजेता मुंबई की टीम किसी भी समय इस लक्ष्य तक पहुंचने की स्थिति में नहीं दिखी। कप्तान सचिन तेंदुलकर ने सर्वाधिक 40 रन बनाए लेकिन मध्यक्रम लड़खड़ा जाने से उसकी टीम आठ विकेट पर 142 रन ही बना पाई। बेंगलुरू की तरफ से कप्तान डेनियल विटोरी ने 19 रन देकर तीन विकेट लिए जबकि एस अरविंद और सैयद मोहम्मद को दो-दो विकेट मिले। गेल ने कसी हुई गेंदबाजी की और तीन ओवर में केवल 11 रन दिए।  बेंगलुरू ने इस जीत से पिछले साल के सेमीफाइनल की हार का बदला भी चुकता कर दिया। तब मुंबई ने उसे 35 रन से हराया था।